b'\n_START_ARTICLE_\nDiccionari etimol\xc3\xb2gic rom\xc3\xa0nic\n_START_PARAGRAPH_\nEl Dictionnaire \xc3\x89tymologique Roman (cat.: Diccionari etimol\xc3\xb2gic rom\xc3\xa0nic; abreujat: D\xc3\x89Rom) \xc3\xa9s un projecte de recerca que t\xc3\xa9 com a objectiu la redacci\xc3\xb3 d\'un diccionari etimol\xc3\xb2gic del nucli central del l\xc3\xa8xic protorom\xc3\xa0nic que ha tingut una continu\xc3\xaftat panrom\xc3\xa0nica (\xc3\xa9s a dir, en totes les lleng\xc3\xbces rom\xc3\xa0niques) o gaireb\xc3\xa9 panrom\xc3\xa0nica. Els lexemes protorom\xc3\xa0nics es reconstrueixen a partir del m\xc3\xa8tode hist\xc3\xb2rico-comparatiu: l\'an\xc3\xa0lisi fonol\xc3\xb2gica, morfol\xc3\xb2gica, sem\xc3\xa0ntica, etc. de les formes rom\xc3\xa0niques \xc3\xa9s la base per a la reconstrucci\xc3\xb3 de l\'\xc3\xa8tim protorom\xc3\xa0nic del qual procedeixen. Aquest m\xc3\xa8tode no havia estat fins ara gaireb\xc3\xa9 mai utilitzat en la recerca etimol\xc3\xb2gica rom\xc3\xa0nica, degut a l\'abundant documentaci\xc3\xb3 escrita del llat\xc3\xad en totes les seves variants que semblava que ho feia innecessari. Els directors del projecte s\xc3\xb3n \xc3\x89va Buchi i Wolfgang Schweickard.\n_START_SECTION_\nHist\xc3\xb2ria, objectius i metodologia\n_START_PARAGRAPH_\nEl projecte es va posar en marxa el 2007, presentat en el congr\xc3\xa9s de ling\xc3\xbc\xc3\xadstica rom\xc3\xa0nica d\'Innsbr\xc3\xbcck (\xc3\x80ustria), i s\'inici\xc3\xa0 oficialment el primer de gener de 2008. El darrer diccionari etimol\xc3\xb2gic d\'abast panrom\xc3\xa0nic havia estat el REW de Meyer-L\xc3\xbcbke de 1935 i, malgrat que se n\'havien fet alguns intents, no hi havia hagut cap realitzaci\xc3\xb3 destinada a fer un diccionari etimol\xc3\xb2gic panrom\xc3\xa0nic modern._NEWLINE_A m\xc3\xa9s de la redacci\xc3\xb3 del diccionari, el projecte vol tamb\xc3\xa9 reunir els romanistes que es dediquen a la ling\xc3\xbc\xc3\xadstica rom\xc3\xa0nica des d\'una perspectiva panrom\xc3\xa0nica i no la d\'una llengua individual i formar nous joves investigadors; vol tamb\xc3\xa9 provocar un canvi metodol\xc3\xb2gic transformant la manera com s\'ha treballat en l\'etimologia rom\xc3\xa0nica tradicionalment: \xc3\xa9s a dir, no partint de les formes llatines documentades sin\xc3\xb3 partint de la realitat de les lleng\xc3\xbces rom\xc3\xa0niques per arribar, a partir de la metodologia hist\xc3\xb2rico-comparativa, a la reconstrucci\xc3\xb3 dels \xc3\xa8tims del protorom\xc3\xa0nic._NEWLINE_La redacci\xc3\xb3 dels articles la fa un nombr\xc3\xb3s equip de redactors de 18 pa\xc3\xafsos i els articles s\xc3\xb3n posteriorment revisats per especialistes en els diferents dominis ling\xc3\xbc\xc3\xadstics (que tamb\xc3\xa9 s\xc3\xb3n al mateix temps redactors d\'articles) i, finalment, per quatre especialistes que fan la revisi\xc3\xb3 del proc\xc3\xa9s de reconstrucci\xc3\xb3 i s\xc3\xadntesi rom\xc3\xa0niques. El diccionari es publica en franc\xc3\xa8s, a difer\xc3\xa8ncia del REW o del FEW que estan escrits en alemany._NEWLINE_El projecte ha estat finan\xc3\xa7at per l\'ANR francesa (Agence nationale de la recherche) i la DFG alemanya (Deutsche Forschungsgemeinschaft), en el marc del programa franco-alemany de ci\xc3\xa8ncies humanes i socials durant els per\xc3\xadodes 2008-2010 i 2012-2014. Ha rebut tamb\xc3\xa9 altres subvencions puntuals.\n_START_SECTION_\nResultats\n_START_PARAGRAPH_\nEls resultats s\'han produ\xc3\xaft en forma de nombroses publicacions (el llistat de les quals es recull en la p\xc3\xa0gina web oficial del projecte; en l\'ep\xc3\xadgraf "Publications"), realitzaci\xc3\xb3 de tesis de m\xc3\xa0ster o doctorals, i els articles lexicogr\xc3\xa0fics del diccionari pr\xc3\xb2piament dit, que es van publicant progressivament en l\'esmentada p\xc3\xa0gina en acc\xc3\xa9s lliure (en l\'ep\xc3\xadgraf "Consultation du dictionnaire"; el 2-1-2017 hi apareixen 151 articles). _NEWLINE_El 2014 s\'ha publicat un volum (Buchi, \xc3\x89va / Schweickard, Wolfgang (\xc3\xa9d.), 2014) on es recullen diversos cap\xc3\xadtols monogr\xc3\xa0fics de car\xc3\xa0cter metodol\xc3\xb2gic i diversos articles lexicogr\xc3\xa0fics. I el 2016 un segon volum._NEWLINE_El projecte tamb\xc3\xa9 ha tingut resultats secundaris, com la revisi\xc3\xb3 de l\'etimologia de mots en lleng\xc3\xbces rom\xc3\xa0niques individuals, aportacions al coneixement de les varietats de llat\xc3\xad, etc.'